b'\n_START_ARTICLE_\nBronzinas\n_START_PARAGRAPH_\nAnjolas Bronzinas arba tiesiog Bronzinas (it. Agnolo Bronzino, Il Bronzino, tikr. Agnolo di Cosimo di Mariano, 1503 lapkri\xc4\x8dio 17 d. \xe2\x80\x93 1572 m. lapkri\xc4\x8dio 23 d.) \xe2\x80\x93 ital\xc5\xb3 XVI a. v\xc4\x97lyvojo renesanso dailininkas-manieristas i\xc5\xa1 Florencijos._NEWLINE_Tarp svarbiausi\xc5\xb3 Bronzino darb\xc5\xb3 \xe2\x88\x92 aristokrat\xc5\xb3 portretai ir alegorin\xc4\x97s Veneros scenos.\n_START_SECTION_\nBiografija\n_START_PARAGRAPH_\nAnjolas gim\xc4\x97 1503 m. lapkri\xc4\x8dio 17 d. Florencijos Monti\xc4\x8delio priemiestyje. Kadangi buvo kil\xc4\x99s i\xc5\xa1 prastuomen\xc4\x97s, Anjolas grei\xc4\x8diausiai netur\xc4\x97jo pavard\xc4\x97s. Pravard\xc4\x97 Bronzinas kildinama i\xc5\xa1 tamsaus dailininko gymio. Pirmasis jo mokytojas ne\xc5\xbeinomas, v\xc4\x97liau Anjolas mok\xc4\x97si pas dailinink\xc4\x85 Raffaellino del Garbo, o po kurio laiko, b\xc5\xabdamas vos 12 met\xc5\xb3, per\xc4\x97jo pas Pontorm\xc4\x85, su kuriuo dirbo beveik vis\xc4\x85 likus\xc4\xaf pastarojo gyvenim\xc4\x85. Manoma, kad Pontormas buvo \xc4\xafsis\xc5\xabnij\xc4\x99s Bronzin\xc4\x85._NEWLINE_1522 m. Pontormas pasitrauk\xc4\x97 i\xc5\xa1 maro apimtos Florencijos ir dirbo apylink\xc4\x97je esan\xc4\x8diame kart\xc5\xabzie\xc4\x8di\xc5\xb3 vienuolyne. Bronzinas dirbo kartu kaip pagalbininkas ir tuo metu nutap\xc4\x97 pirmuosius savo darbus, kurie n\xc4\x97ra i\xc5\xa1lik\xc4\x99. Apie 1526 m. Bronzinas pad\xc4\x97jo Pontormui tapyti ba\xc5\xbeny\xc4\x8di\xc4\x85 Santa Felicita Florencijoje bei pats nutap\xc4\x97 por\xc4\x85 fresk\xc5\xb3 \xe2\x88\x92 pora \xc5\xa1vent\xc5\xb3j\xc5\xb3 portret\xc5\xb3 priskiriama Bronzinui. Tuo pat metu gavo savo pirm\xc4\x85j\xc4\xaf u\xc5\xbesakym\xc4\x85 ir nutap\xc4\x97 \xe2\x80\x9e\xc5\xa0v. \xc5\xa0eim\xc4\x85 su \xc5\xa0v. El\xc5\xbebieta ir \xc5\xa0v. Jonu\xe2\x80\x9c. Pirmieji Bronzino darbai beveik visi\xc5\xa1kai sek\xc4\x97 jo mokytojo Pontormo maniera._NEWLINE_Apie 1529 m. Bronzinas dirbo Pezare Urbino kunigaik\xc5\xa1\xc4\x8dio vilos dekoravime. Kunigaik\xc5\xa1tis u\xc5\xbesak\xc4\x97 jam nutapyti ir kelis portretus. Gr\xc4\xaf\xc5\xbe\xc4\x99s \xc4\xaf Florencij\xc4\x85, jis dirbo su Pontormu Medi\xc4\x8di\xc5\xb3 vil\xc5\xb3 tapyboje, bet \xc5\xa1ie projektai nutr\xc5\xabko. Po to Bronzinas prad\xc4\x97jo gars\xc4\x97ti puikiu portretistu ir galiausiai tapo oficialiu Toskanos kunigaik\xc5\xa1\xc4\x8di\xc5\xb3 dvaro dailininku, kuriuo i\xc5\xa1buvo iki mirties. Bronzinas Florencijoje suk\xc5\xabr\xc4\x97 svarbiausius savo darbus, be portret\xc5\xb3: Eleonoros Toledo koply\xc4\x8dios freskas Vekijo r\xc5\xabmuose (1541\xe2\x80\x9343 m.), \xe2\x80\x9eApraudojim\xc4\x85\xe2\x80\x9c (1543\xe2\x80\x9345 m.), \xe2\x80\x9eVeneros ir Kupidono alegorij\xc4\x85\xe2\x80\x9c (1545 m.). _NEWLINE_1546\xe2\x80\x9348 m. Bronzinas pab\xc5\xabvojo Romoje. Gyvenimo metu jis k\xc5\xabr\xc4\x97 poezij\xc4\x85. Dailininkas mir\xc4\x97 1572 m. lapkri\xc4\x8dio 23 d. draugo Cristofano Allori namuose pri\xc5\xbei\xc5\xabr\xc4\x97damas \xc5\xa1io \xc5\xa1eim\xc4\x85 (pats Cristofano Allori mir\xc4\x97 1541 m.). Savo palikim\xc4\x85 u\xc5\xbera\xc5\xa1\xc4\x97 Cristofano s\xc5\xabnums, kurie buvo jo mokiniai, o vien\xc4\x85 j\xc5\xb3, Alesandr\xc4\x85 Alor\xc4\xaf, kuris v\xc4\x97liau tapo dailininku, buvo \xc4\xafsivaikin\xc4\x99s. Bronzinas palaidotas prie San Cristoforo degli Adimari ba\xc5\xbeny\xc4\x8dios Florencijoje.\n_START_SECTION_\nK\xc5\xabryba\n_START_PARAGRAPH_\nBronzinas pasi\xc5\xbeym\xc4\x97jo kaip vienas b\xc5\xabdingiausi\xc5\xb3 ital\xc5\xb3 manierizmo atstov\xc5\xb3. Kai kuriais atvejais teigiama, kad perteik\xc4\x97 ir geriausius, ir blogiausius manierizmo po\xc5\xbeymius. Bronzinas \xc4\xafkv\xc4\x97pimo s\xc4\x97m\xc4\x97si i\xc5\xa1 Pontormo ir Mikeland\xc5\xbeelo, kuriuos abu dievino. Bronzino auk\xc5\xa1tuomen\xc4\x97s portretai pasi\xc5\xbeym\xc4\x97jo dideliu d\xc4\x97mesiu detal\xc4\x97ms, pvz., dailininkas ypa\xc4\x8d kruop\xc5\xa1\xc4\x8diai pie\xc5\xa1\xc4\x97 drapiruotes, pabr\xc4\x97\xc5\xbedamas j\xc5\xb3 gro\xc5\xbe\xc4\xaf, tarsi kontrastuojant\xc4\xaf su i\xc5\xa1did\xc5\xbeiais ir \xc5\xa1altais aristokrat\xc5\xb3 veidais. Savo k\xc5\xabryba dailininkas paveik\xc4\x97 Europos portret\xc5\xb3 tapyb\xc4\x85 kelis \xc5\xa1imtme\xc4\x8dius \xc4\xaf priek\xc4\xaf. Viename portret\xc5\xb3 Bronzinas nepasidrov\xc4\x97jo pavaizduoti vien\xc4\x85 didik\xc4\x85 kaip antikin\xc4\xaf diev\xc4\x85 Nept\xc5\xabn\xc4\x85. Vienu \xc4\xafdomiausi\xc5\xb3 Bronzino darb\xc5\xb3 yra Kozimo I Medi\xc4\x8dio dvaro nyk\xc5\xa1tuko Nano Morgant\xc4\x97s dvipusis portretas._NEWLINE_Alegorin\xc4\x97se Bronzino scenose dominuoja \xc5\xa1altas ir skulpt\xc5\xabri\xc5\xa1kas fig\xc5\xabr\xc5\xb3 vaizdavimas. Dailininkas nebijo i\xc5\xa1kraipyti fig\xc5\xabr\xc5\xb3 proporcij\xc5\xb3, suteikti hedonistini\xc5\xb3 bruo\xc5\xbe\xc5\xb3 scenoms. Dailininkas visi\xc5\xa1kai nepasi\xc5\xbeym\xc4\x97jo mokytojo Pontormo aistra ir dinamika religin\xc4\x97se scenose. Jos Bronzino darbuose \xc5\xa1altos, teatrali\xc5\xa1kos. \xc4\xaetakingas XX a. pr. menotyrininkas Bernardas Berensonas ra\xc5\xa1\xc4\x97, kad Bronzinas tur\xc4\x97jo tapyti portretus ir nieko daugiau.'